b'\n_START_ARTICLE_\nRezisten\xc8\x9ba danez\xc4\x83\n_START_PARAGRAPH_\nMi\xc8\x99carea danez\xc4\x83 de rezisten\xc8\x9b\xc4\x83 (\xc3\xaen danez\xc4\x83 Modstandsbev\xc3\xa6gelsen) a fost mi\xc8\x99carea clandestin\xc4\x83 insurgent\xc4\x83 care a luptat \xc3\xaempotriva ocupa\xc8\x9biei germane a Danemarcei \xc3\xaen timpul celui de-al doilea r\xc4\x83zboi mondial. Datorit\xc4\x83 indulgen\xc8\x9bei ar\xc4\x83tate de ocupantul nazist, rezisten\xc8\x9ba s-a dezvoltat mai greu dec\xc3\xa2t \xc3\xaen alte state ocupate. Totu\xc8\x99i, din 1943, numero\xc8\x99i danezi s-au implicat \xc3\xaen lupta clandestin\xc4\x83, care varia de la tip\xc4\x83rirea \xc8\x99i distribuirea de ziare ilegale p\xc3\xa2n\xc4\x83 la spionaj sau sabotaje.\n_START_SECTION_\nOpera\xc8\x9biunile de spionaj militar\n_START_PARAGRAPH_\nPe 23 aprilie 1940, membrii serviciilor daneze de informa\xc8\x9bii au stabilit contacte cu serviciile britanice de spionaj prin mijlocirea misiunii diplomatice britanice din Stockholm. Primul raport de informa\xc8\x9bii a fost trimis prin mesager la Stockholm \xc3\xaen toamna anului 1940. \xc3\x8en scurt\xc4\x83 vreme, au urmat noi transmisiuni de informa\xc8\x9bii militare \xc8\x99i politice, care au devenit regulate. \xc3\x8en 1942 - 1943, num\xc4\x83rul de transmisiuni a ajuns la cel pu\xc8\x9bin una pe s\xc4\x83pt\xc4\x83m\xc3\xa2n\xc4\x83. \xc3\x8en afar\xc4\x83 de acestea, un angajat al radioului public danez a transmis regulat scurte mesaje destinate spionajului britanic folosind re\xc8\x9beau public\xc4\x83 de emisie. Cele mai multe informa\xc8\x9bii erau culese de ofi\xc8\x9beri ai aramtei \xc8\x99i marinei daneze \xc8\x99i con\xc8\x9bineau date despre situa\xc8\x9bia politic\xc4\x83, localizarea \xc8\x99i efectivele unit\xc4\x83\xc8\x9bilor germane \xc8\x99i detalii despre sec\xc8\x9biunea danez\xc4\x83 a Zidului Atlanticului. \xc3\x8en 1942, germanii au cerut retragerea militarilor danzei din Jutland, dar opera\xc8\x9biunile de spionaj au continuat, de data aceasta cu ajutorul ofi\xc8\x9berilor rezervi\xc8\x99ti sau a personalului civil danez angajat de unit\xc4\x83\xc8\x9bile germane, aceste categorii de persoane nefiind cuprinse \xc3\xaen ordinul de evacuare. Dup\xc4\x83 eliberarea Danemarcei, mare\xc8\x99alul britanic Bernard Law Montgomery a descris informa\xc8\x9biile ob\xc8\x9binute \xc3\xaen Danemarca ca fiid \xe2\x80\x9esecond to none\xe2\x80\x9d (f\xc4\x83r\xc4\x83 egal).\n_START_SECTION_\nRezisten\xc8\x9ba activ\xc4\x83: 1943 \xe2\x80\x93 p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului\n_START_PARAGRAPH_\nOdat\xc4\x83 cu trecerea anilor, num\xc4\x83rul actelor de sabotaj \xc8\x99i a altor violen\xc8\x9be a crescut. \xc3\x8en 1943, acest num\xc4\x83r a crescut exponen\xc8\x9bial, p\xc3\xa2n\xc4\x83 la punctul \xc3\xaen care autorit\xc4\x83\xc8\x9bile germane s-au declarat nemul\xc8\x9bumi\xc8\x9bi de modalitatea \xc3\xaen care autorit\xc4\x83\xc8\x9bile daneze \xc3\xaencercau s\xc4\x83 rezolve problema. La sf\xc3\xa2r\xc8\x99itul lunii august, germanii au preluat \xc3\xaen totalitate administrarea Danemarcei. Ac\xc8\x9biunile poli\xc8\x9biene\xc8\x99ti naziste s-au desf\xc4\x83\xc8\x99urat f\xc4\x83r\xc4\x83 vreo restric\xc8\x9bie, dar, din acel moment, tot mai mul\xc8\x9bi danezi s-au implicat \xc3\xaen ac\xc8\x9biunile de rezisten\xc8\x9b\xc4\x83. A fost \xc3\xaenfiin\xc8\x9bat un guvern \xc3\xaen ilegalitate, iar guvernele aliate, care fuseser\xc4\x83 sceptice cu privire la hot\xc4\x83r\xc3\xa2rea Danemarcei de a lupta \xc3\xaempotriva Germaniei, au recunoscut sus-numitul guvern \xc3\xaen ilegalitate ca aliat deplin.'